A Tanács irányelve

(1963. július 30.)

az áruk, szolgáltatások, tőke vagy személyek mozgásával nem kapcsolatos láthatatlan ügyletekre vonatkozó átutalások liberalizációjáról

(63/474/EGK)

AZ EURÓPAI GAZDASÁGI KÖZÖSSÉG TANÁCSA,

tekintettel az Európai Gazdasági Közösséget létrehozó szerződésre és különösen annak 63. cikkére és 106. cikke (3) bekezdésére,

tekintettel a Bizottság javaslatára,

tekintettel az Európai Parlament véleményére [1],

tekintettel a Gazdasági és Szociális Bizottság véleményére,

mivel a közös piac létrehozása szükségessé teszi, hogy a tagállamok devizabelföldi állampolgárai közötti átutalásokra vonatkozó korlátozásokat a lehető legrövidebb időn belül és a lehető legszélesebb körben eltöröljék;

mivel a Szerződés III. mellékletében meghatározott, a 106. cikk (1) és (2) bekezdése rendelkezésének vagy a tőke szabad mozgására vonatkozó fejezet rendelkezéseinek hatálya alá nem tartozó átutalások vonatkozásában a tagállamokban már rendkívül jelentős liberalizáció valósult meg;

mivel ennek alapján és a tagállamok gazdasági helyzetének figyelembevételével az általános engedélyhez kötött vagy devizahatósági engedélyek kiállításához kötött tranzakciók vonatkozásában már az átmeneti időszak jelenlegi szakaszában is lehetségesnek tűnik a liberalizáció,

ELFOGADTA EZT AZ IRÁNYELVET:

1. cikk

(1) A tagállamok megadják az ezen irányelv mellékletében meghatározott láthatatlan tranzakciókra vonatkozó, a tagállamok devizabelföldi állampolgárai közötti átutalásokhoz szükséges devizahatósági engedélyeket.

(2) A tagállamok lehetővé teszik, hogy az ilyen tranzakciókra vonatkozó átutalásokat a folyó tranzakciókra vonatkozó fizetéseknél irányadó árfolyamokon valósítsák meg.

2. cikk

(1) Ezen irányelv rendelkezései nem korlátozzák a tagállamoknak azt a jogát, hogy a tranzakciók vagy átutalások jellegét és valódiságát ellenőrizzék, és hogy minden szükséges intézkedést megtegyenek a törvényi, rendeleti vagy közigazgatási rendelkezései megszegésének megakadályozására.

(2) A tagállamok lehetőség szerint egyszerűsítik az átutalásokra vonatkozó engedélyezési és ellenőrzési formaságokat, és szükség esetén konzultálnak egymással az ilyen egyszerűsítésről.

3. cikk

A tagállamok az ezen irányelv kihirdetését követő öt hónapon belül hatályba léptetik azokat az intézkedéseket, amelyek szükségesek ahhoz, hogy ennek az irányelvnek megfeleljenek, és erről haladéktalanul tájékoztatják a Bizottságot.

4. cikk

Ennek az irányelvnek a tagállamok a címzettjei.

Kelt Brüsszelben, 1963. július 30-án.

a Tanács részéről

az elnök

J. M. A. H. Luns

[1] HL 61., 1963.4.19., 1275. o.

--------------------------------------------------

MELLÉKLET

Az irányelv 1. cikkében említett láthatatlan tranzakciók

- Bankköltségek.

- Reprezentációs kiadások.

- Leányvállalatok és fiókok részvétele a külföldön bejegyzett anyavállalatok általános költségeiben és fordítva.

- A szokványos kereskedelmi gyakorlatnak megfelelően a határidős árupiacokon lebonyolított műveletekre vonatkozó különbözetek, árrések és letétek.

- Előfizetések és tagdíjak (kivéve a szolgáltatások ellenértékét és a hivatalos vagy magán társadalombiztosítási intézmények részére történő befizetéseket).

- Állami kiadások (hivatalos reprezentáció külföldön, hozzájárulások nemzetközi szervezetekhez).

- Adók (kivéve örökösödési adó), perköltség, szabadalmak és védjegyek lajstromozása.

- Kártérítés, amennyiben nem tekinthető tőkének.

- Visszafizetések szerződésbontások esetében és le nem hívott fizetések visszafizetései, amennyiben ez nem tekinthető tőkének.

- Bírságok.

- Tömegközlekedési, valamint postai, távirati és telefonszolgáltatásokkal kapcsolatos időszakos elszámolások.

- Konzuli bevételek.

- Nehézségek esetén felmerülő jogi kötelezettségből vagy pénzügyi támogatásokból eredő fenntartási kifizetések.

- Hivatalos engedéllyel rendelkező devizakereskedők saját számlás ügyleteinél felmerült, bármilyen dokumentációval kapcsolatos költségek.

- Sporteseményeken nyert díjak és versenyen nyert összegek (kivéve a hivatásos sportolók díjait).

--------------------------------------------------